SKE วิ่งแรง 5% กลับมายืนเหนือ IPO อีกครั้ง ลุ้นกำไรปี 61 โตรับดีมานด์ NGV พุ่ง
SKE วิ่งแรง 5% กลับมายืนเหนือ IPO อีกครั้ง ลุ้นกำไรปี 61 โตรับดีมานด์ NGV พุ่ง โดยล่าสุด ณ เวลา 10.50 น. อยู่ที่ระดับ 1.88 บาท เพิ่มขึ้น 0.09 บาท หรือ 5.03% สูงสุดที่ระดับ 1.90 บาท ต่ำสุดที่ระดับ 1.80 บาท มูลค่าการซื้อขาย 123.75 ล้านบาท
31 ม.ค. 2561

ผู้สื่อข่าวรายงานว่า ราคาหุ้น บริษัท สากล เอนเนอยี จำกัด (มหาชน) หรือ SKE ณ เวลา 10.50 น. อยู่ที่ระดับ 1.88 บาท เพิ่มขึ้น 0.09 บาท หรือ 5.03% สูงสุดที่ระดับ 1.90 บาท ต่ำสุดที่ระดับ 1.80 บาท มูลค่าการซื้อขาย 123.75 ล้านบาท

โดยราคาหุ้น SKE ได้ปรับตัวขึ้นยืนเหนือราคาไอพีโอเป็นครั้งแรก หลังจากที่ก่อนหน้านี้ปรับตัวลงมาอย่างต่อเนื่องจน โดยเมื่อวันที่ 27 พ.ย. 60 ราคาหุ้นปิดที่ระดับ 1.71 บาท หลุดจองจากราคาไอพีโอที่ระดับ 1.80 บาท
ด้าน บล.เออีซี ระบุในบทวิเคราะห์ฯ คงคำแนะ “ซื้อ” หุ้น SKE ด้วยมูลค่าพื้นฐานปี 2561 ที่ 2.32 บาท ด้วยความต้องการใช้ NGV ที่คาดเพิ่มขึ้น อีกทั้ง SKE มีแผนเปิดให้บริการสถานีบริการก๊าซธรรมชาติในปี 2562 รวมถึงมีแผนลงทุนในธุรกิจไบโอแก๊สไม่น้อยกว่า 5 โครงการ ภายในปี 2563 คาดหนุนกำไรให้กลับมาโตอีกครั้งตั้งแต่ปี 2561 และคาดให้ Div. Yield 3.1%
ทั้งนี้ เมื่อวันที่ 26 ม.ค. ที่ผ่านมา SKE แจ้งเข้าลงทุน บจ.อาร์อี ไบโอฟูเอลส์ ในสัดส่วน 75% ของทุนเรียกชำระแล้ว เพื่อดำเนินธุรกิจผลิตและจำหน่ายก๊าซไบโอมีเทนอัด (CBG) จากน้ำเสียของโรงงานแป้งมันสำปะหลัง โดยมีกำลังผลิตก๊าซ CBG 9 ตัน/วัน ตั้งอยู่ที่อ.ชุมพวง จ.นครราชสีมา มีกลุ่มลูกค้าเป้าหมายคือ รถบรรทุกที่ใช้ก๊าซ NGV เป็นเชื้อเพลิง
โดย SKE ได้ทำที่การเซ็น MOU ขายก๊าซ CBG ไม่ต่ำกว่า 7 ตัน/วัน ให้กับ บจ.ฟ้าสางวู๊ดชิพ ซึ่งเป็นบริษัทขนส่งในพื้นที่ โดยโครงการนี้ได้รับสิทธิประโยชน์ด้านภาษีจากสำนักงานคณะกรรมการส่งเสริมการลงทุน (บีโอไอ)
ขณะเดียวกัน ปัจจุบันโครงการของ SKE อยู่ระหว่างก่อสร้าง ซึ่งคาดเริ่มรับรู้รายได้ตั้งแต่ช่วงไตรมาส 3/61 และจะใช้เงินลงทุน 80 ล้านบาท โดยแหล่งเงินทุนจะมาจากเงินสนับสนุนจากกระทรวงพลังงาน 12 ล้านบาท ส่วนที่เหลือจะมาจากเงินสดดำเนินงานและการกู้ยืมธนาคารในอัตราส่วนหนี้สินต่อทุนที่ 2:1 ซึ่งคาดโครงการนี้จะสามารถคืนทุนได้ภายใน 5-6 ปี
ในช่วงไตรมาส 4/60 คาด SKE จะมีกำไรหดตัว 22.4% จากช่วงเดียวกันของปีก่อน หลังรายได้ในส่วนปรับปรุงคุณภาพลดลงตามสัดส่วนปริมาณการผสมระหว่างก๊าซเฉื่อยต่อก๊าซ NGV ซึ่งลดลงตามนโยบายของ บริษัท ปตท. จำกัด (มหาชน) หรือ PTT อีกทั้งคาดมีค่าใช้จ่ายบริหารเพิ่มขึ้น 65.6% จากงวดปีก่อน จากจำนวนพนักงานที่เพิ่มขึ้น จึงคาดกดดันปี 2560 SKE มีกำไรสุทธิ 78 ล้านบาท หดตัว 38.0% จากปี 2559 (ต่ำกว่าประมาณการเดิม 30.4%)